Diari Oficial de la Generalitat Valenciana


Sumari del DOGV 5230, del 30-03-2006 (2006/3506)

ORDE de 22 de març 2006, per la qual s'aprova el Pla d'Obres d'Interés General de les conduccions de transport i abastiment d'aigua a les comarques del Vinalopó i l'Alacantí (Alacant).
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5230

Data del DOGV
:   30-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/3506


Data del document
:   22-03-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * El Baix Vinalopó
    * L'Alacantí
    * L'Alt Vinalopó
    * gestió de l'aigua
    * ordenació hidràulica
    * irrigació
    * recurs hidràulic
    * subministrament d'aigua
    * sector agrari

ORDE de 22 de març 2006, per la qual s'aprova el Pla d'Obres d'Interés General de les conduccions de transport i abastiment d'aigua a les comarques del Vinalopó i l'Alacantí (Alacant). [2006/X3506]  
La Generalitat Valenciana coneixedora de les dificultats per les quals travessen els regadius de la conca del riu Vinalopó, ha intensificat les obres d'interés general acollint-se a plans d'obres ja aprovats que han permés l'execució de basses per a emmagatzematge i regulació, la reutilització d'aigües residuals depurades i conduccions, tot això encaminat a un millor aprofitament dels recursos hídrics.  
La Conselleria d'Agricultura, Pesca i Alimentació té entre els seus objectius prioritaris la modernització del regadiu a la Comunitat Valenciana. Això comporta la realització d'obres que per la seua dificultat d'execució i altes inversions se n'ixen fora de les actuacions de la iniciativa privada.  
Amb la finalitat de realitzar una millor gestió dels recursos hídrics disponibles, ja siguen aigües superficials, subterrànies o procedents de residuals depurades, és necessari realitzar unes conduccions generals de transport que distribuïsquen al llarg dels termes municipals de Salinas, Sax i Villena a la comarca de l'Alt Vinalopó, Algueña, Aspe, Elda, el Fondó de les Neus, Hondón de los Frailes, Monforte del Cid, Monòver, Novelda, el Pinós i la Romana a la comarca del Vinalopó Mitjà; Elx a la comarca del Baix Vinalopó i Agost, Alacant, el Campello, Mutxamel, Sant Joan d'Alacant, Sant Vicent del Raspeig i Xixona a la comarca l'Alacantí, les aigües per al seu posterior lliurament.  
És per això, que la Conselleria d'Agricultura ha elaborat un pla d'obres que definix aquelles corresponents a infraestructura hidràulica i permeten una millor distribució dels recursos per mitjà de la realització de conduccions generals de transport i la realització de basses de magatzematge que incrementen la capacitat de regulació, permetent un aprofitament màxim de les aigües per al reg, independent de la seua procedència i de les èpoques de recollida.  
En virtut d'això, i a proposta de la Direcció General de Regadius i Infraestructures Agràries, i fent ús de les facultats que tinc atribuïdes,  
ORDENE  
Article primer  
S'aprova el Pla d'Obres d'Interés General que comprén les obres de conduccions de transport i basses de regulació i magatzematge de les aigües per al reg de les comunitats generals de l'Alt, Vinalopó Mitjà i l'Alacantí.  
Article segon  
D'obres compreses en el pla a les quals es referix l'article primer, es consideren obres d'interés general de la Comunitat Valenciana, les que es relacionen en l'article 35, Obres classificades d'interés general de la Comunitat Valenciana, de la Llei 8/2002, de 5 desembre, d'Ordenació i Modernització de les Estructures Agràries de la Comunitat Valenciana, apartat 1), conduccions d'aigua per a reg, així com automatisme necessaris per a una millor i més racional utilització, incloent si és el cas les construccions necessàries tant per a les instal·lacions com per al magatzematge de productes o materials, apartat 3), basses de regulació i emmagatzematge, i apartat 7), obres necessàries per a la conservació del medi rural i en especial per a evitar els seus impactes ambientals.   
DISPOSICIONS FINALS  
Primera  
La Direcció General de Regadius i Infraestructures Agràries dictarà les normes complementàries per a la millor aplicació de tot el que es disposa en esta orde.  
Segona  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 22 de març de 2006  
El conseller d'Agricultura, Pesca i Alimentació,  
JUAN GABRIEL COTINO FERRER